钦定古今图书集成/明伦汇编/氏族典/第001卷 > 汉
## 钦定古今图书集成/明伦汇编/氏族典/第001卷 > 汉

### 高帝五年赐项伯娄敬等姓刘氏

按《汉书高帝本纪》：“五年十二月，围羽垓下，羽与数百
骑走，灌婴追斩羽东城。汉王以鲁公葬羽于谷城，汉
王为发丧，哭临而去。封项伯等四人为列侯，赐姓刘
氏。”

〈注〉师古曰：“皆羽之族，先有功于汉者。”

夏，五月，娄敬求见，说上曰：“陛下取天下与周异，而都
雒阳，不便；不如入关，据秦之固。”上以问张良，良因劝
上。是日，车驾西都长安，拜娄敬为奉春君，赐姓刘氏。

按《项籍传》：“汉王以鲁公号葬羽于谷城。” 诸项支属。

皆不诛。封项伯等四人为列侯，赐姓刘氏。按《刘敬
传》，车驾西都关中，上曰：“本言都秦地者娄敬”，娄者乃
刘也。赐姓刘氏，拜为郎中，号奉春君。

### 成帝鸿嘉 年赐侍者李平姓卫氏

按《汉书成帝本纪》，不载。按《班倢伃传》：自鸿嘉后，上
稍隆于内宠，倢伃进侍者李平，平得幸，立为倢伃。上
曰：“始卫皇后亦从微起。”迺赐平姓曰卫，所谓卫倢伃
也。

### 孺子婴初始十二年王莽赐严尤廉丹姓征氏巨毋霸姓巨母氏〈即新莽天凤六年〉

按《汉书王莽传》：“天凤六年，匈奴右骨都侯须卜当，其
妻王昭君女也，尝内附，莽遣昭君兄子和亲侯王歙
诱呼当至塞下，胁将诣长安强立，以为须卜善。于后
安公始欲诱迎当，大司马严尤谏曰：‘当在匈奴右部，
兵不侵边，单于动静，辄语中国，此方面之大助也。于
今迎当置长安槁街，一平人耳，不如在匈奴有益’。”莽
不听。既得当，欲遣尤与廉丹击匈奴，皆赐姓征氏，号
二征将军。当诛单于，舆而立当代之。韩博上言：“有奇
士长丈，大十围，来至臣府，曰：‘欲奋击匈奴。自谓巨毋
霸，出于蓬莱东南五城，西北昭如海濒，轺车不能载，
三马不能胜，即日以大车四马，建虎旗，载霸诣阙。霸
卧则枕鼓，以铁箸食，此皇天所以辅新室也。愿陛下
作大甲高车贲育之衣，遣大将一人与虎贲百人迎
之于道。京师门户不容者，开高大之以视百蛮，镇安
天下’。”博意欲以风莽，莽闻，恶之，留霸在所新丰，更其
姓曰巨母氏，谓因文母太后而霸王符也。征博下狱，
以非所宜言，弃市。〈按王莽字巨君臣母霸似戒莽之词谓巨不宜霸此博风莽意也改

“巨母” ，则谓因母太后而霸。此《莽改姓》意也。